**Dôvodová správa**

**Všeobecná časť**

Zákonom č. 153/2013 Z. z. o národnom zdravotníckom informačnom systéme a o zmene a doplnení niektorých zákonov sa vytvoril legislatívny rámec pre informatizáciu zdravotníctva umožňujúceho vybudovanie a prevádzku Národného zdravotníckeho informačného systému ako jej základného piliera. Zákon taktiež zaviedol pojmy elektronická zdravotná knižka, pacientsky sumár a elektronický zdravotný záznam. Určil sa ich obsah a rozsah, upravili sa podmienky a proces prístupu k nemu.

Navrhovanou novelou zákona č. 153/2013 Z. z. o národnom zdravotníckom informačnom systéme a o zmene a doplnení niektorých zákonov sa reaguje na ochranu práv občanov, ktorý nesúhlasia s tým, aby sa im vytvorila elektronická zdravotná knižka, nakoľko sa oprávnene môžu obávať zneužitia údajov v elektronickej zdravotnej knižke a to aj zo strany subjektu, ktorý bude mať zákonný prístup k údajom v nej zaznamenaným.

Novela zákona dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v tom smere, že elektronickú zdravotnú knižku v zmysle tohto zákona je možné vytvoriť len osobe, ktorá poskytla predchádzajúci písomný súhlas Národnému centru na jej vytvorenie v zmysle tohto zákona.

Navrhované ustanovenia sú v súlade s právnymi predpismi Európskej únie, ktoré sú  uvedené v doložke zlučiteľnosti.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

Vplyv návrhu zákona je uvedený v doložke vybraných vplyvov.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

2. **Názov návrhu zákona:** Návrh zákona, ktorým sa dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov.

**3. Problematika návrhu zákona:**

a) je upravená v práve Európskej únie

- *primárnom*

- *sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)*

1. legislatívne akty

2. nelegislatívne akty

|  |
| --- |
|  |

- *sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)*

|  |
| --- |
| smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Mimoriadne vydanie Ú. v. EÚ, kap. 13/ zv.15) v platnom znení. |

b) nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3, Sociálne vplyvy  – vplyvy  na hospodárenie obyvateľstva,  -sociálnu exklúziu,  - rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

1. **Vplyvy na rozpočet verejnej správy**

Návrh zákona nemá žiadne vplyvy na rozpočet verejnej správy.

1. **Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

1. **Sociálne vplyvy**

Návrh zákona nemá žiadne sociálne vplyvy.

1. **Vplyvy na životné prostredie**

Návrh zákona nemá žiadne vplyvy na životné prostredie.

1. **Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

K bodu 1 (§ 5 ods. 10)

V zmysle tohto ustanovenia novely sa dopĺňa zákon o nový odsek, v zmysle ktorého elektronickú zdravotnú knižku v zmysle zákona by bolo možné vytvoriť len osobe, ktorá poskytla predchádzajúci písomný súhlas Národnému centru na jej vytvorenie v zmysle tohto zákona.

**K Čl. II**

S ohľadom na predpokladanú dĺžku legislatívneho procesu sa navrhuje účinnosť zákona na 1. december 2013.